CELEX: 32021D0713
Language: et
Date: 2021-04-29 00:00:00
Title: Komisjoni rakendusotsus (EL) 2021/713, 29. aprill 2021, millega lükatakse edasi tooteliikidesse 8 ja 18 kuuluvates biotsiidides sulfurüülfluoriidi kasutamise heakskiitmise otsuses sätestatud tähtaega (EMPs kohaldatav tekst)

30.4.2021   
               
               
                  ET
               
               
                  Euroopa Liidu Teataja
               
               
                  L 147/21
               
            
         KOMISJONI RAKENDUSOTSUS (EL) 2021/713,
         29. aprill 2021,
         millega lükatakse edasi tooteliikidesse 8 ja 18 kuuluvates biotsiidides sulfurüülfluoriidi kasutamise heakskiitmise otsuses sätestatud tähtaega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Toimeaine sulfurüülfluoriid on kantud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliikidesse 8 ja 18 kuuluvates biotsiidides ning kooskõlas määruse (EL) nr 528/2012 artikliga 86 käsitatakse seda sama määruse alusel heaks kiidetuna, kui on täidetud kõnealuse direktiivi I lisas kehtestatud nõuded ja tingimused.
                  
               
                     (2)
                  
                  
                     28. juunil 2017 esitati kooskõlas määruse (EL) nr 528/2012 artikli 13 lõikega 1 taotlus uuendada tooteliikidesse 8 ja 18 kuuluvates biotsiidides sulfurüülfluoriidi kasutamise heakskiitmise otsust.
                  
               
                     (3)
                  
                  
                     14. veebruaril 2018. aastal teatas Rootsi hindav pädev asutus komisjonile, et kooskõlas määruse (EL) nr 528/2012 artikli 14 lõikega 1 on ta jõudnud otsusele, et taotlust on vaja täielikult hinnata. Kõnealuse määruse artikli 8 lõike 1 kohaselt teeb taotlust hindav pädev asutus taotluse täieliku hindamise 365 päeva jooksul pärast selle kinnitamist.
                  
               
                     (4)
                  
                  
                     Kuna pädev asutus viib läbi taotluse täieliku hindamise, peab Euroopa Kemikaaliamet (edaspidi „kemikaaliamet“) määruse (EL) nr 528/2012 artikli 14 lõike 3 kohaselt 270 päeva jooksul pärast hindavalt pädevalt asutuselt soovituse saamist koostama arvamuse toimeaine heakskiidu uuendamise kohta ja selle komisjonile esitama.
                  
               
                     (5)
                  
                  
                     Vastavalt rakendusotsusele (EL) 2018/1479 (3) on tooteliiki 8 kuuluvates biotsiidides sulfurüülfluoriidi kasutamise heakskiidu aegumiskuupäeva edasi lükatud 30. juunini 2021, mis vastab komisjoni direktiivi 2009/84/EÜ (4) kohase, tooteliiki 18 kuuluvates biotsiidides sulfurüülfluoriidi kasutamise heakskiidu otsuses sätestatud tähtajale, et anda piisavalt aega taotluse läbivaatamiseks. Taotlust hindav pädev asutus ei ole hindamist veel lõpetanud ning ei ole veel esitanud kemikaaliametile oma hindamisaruannet ega hindamise järeldusi.
                  
               
                     (6)
                  
                  
                     18. veebruaril 2020 palus taotlust hindav pädev asutus taotlejal esitada hindamiseks lisateavet vastavalt määruse (EL) nr 528/2012 artikli 8 lõikele 2 ja kehtestas kõnealuse teabe esitamise tähtajaks 31. märtsi 2022.
                  
               
                     (7)
                  
                  
                     Sellest tulenevalt on tõenäoline, et tooteliikidesse 8 ja 18 kuuluvates biotsiidides sulfurüülfluoriidi kasutamise heakskiit aegub enne, kui võetakse vastu otsus selle uuendamise kohta. Seega on asjakohane lükata tooteliikidesse 8 ja 18 kuuluvates biotsiidides sulfurüülfluoriidi kasutamise heakskiitmise otsuses sätestatud tähtaega edasi taotluse läbivaatamiseks piisava ajavahemiku võrra.
                  
               
                     (8)
                  
                  
                     Võttes arvesse ajavahemikku, mis on vajalik taotlust hindavale pädevale asutusele hindamise läbiviimiseks ning kemikaaliametile arvamuse ettevalmistamiseks ja esitamiseks, on asjakohane lükata heakskiitmise otsuses sätestatud tähtaega edasi kuni 31. detsembrini 2023.
                  
               
                     (9)
                  
                  
                     Tooteliikidesse 8 ja 18 kuuluvates biotsiidides sulfurüülfluoriidi kasutamise heakskiit, välja arvatud heakskiitmise otsuses sätestatud tähtaeg, tuleks jõusse jätta, kui on täidetud direktiivi 98/8/EÜ I lisas sätestatud nõuded ja tingimused,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tooteliikidesse 8 ja 18 kuuluvates biotsiidides sulfurüülfluoriidi kasutamise heakskiitmise otsuses sätestatud tähtaeg lükatakse edasi kuni 31. detsembrini 2023.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 29. aprill 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta (EÜT L 123, 24.4.1998, lk 1).
         
            (3)  Komisjoni 3. oktoobri 2018. aasta rakendusotsus (EL) 2018/1479, millega pikendatakse tooteliiki 8 kuuluvates biotsiidides sulfurüülfluoriidi kasutamise heakskiidu aegumiskuupäeva (ELT L 249, 4.10.2018, lk 16).
         
            (4)  Komisjoni 28. juuli 2009. aasta direktiiv 2009/84/EÜ, millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeaine sulfurüülfluoriid (ELT L 197, 29.7.2009, lk 67).